น้องใหม่ SA ลงเทรดรับ “คริสมาสต์” ลุ้นวิ่งเหนือ 5.50 บ.ชูจุดแข็งผู้นำอสังหาฯครบวงจร
IPO น้องใหม่ SA ลงเทรดรับ “คริสมาสต์” ลุ้นวิ่งเหนือจอง 5.50 บ.ชูจุดแข็งผู้นำอสังหาฯครบวงจร
24 ธ.ค. 2563

ผู้สื่อข่าวรายงานว่า วันนี้ (25 ธ.ค.63) หลักทรัพย์ บริษัท ไซมิส แอสเสท จำกัด (มหาชน) หรือ SA จะเข้าทำการซื้อขายผ่านกระดานตลาดหลักทรัพย์แห่งประเทศไทย (SET) เป็นวันแรก และกำหนดราคาเสนอขายหุ้นสามัญเพิ่มทุนแก่ประชาชนทั่วไปเป็นครั้งแรก (IPO) ที่ราคา 5.50 บาทต่อหุ้น
ทั้งนี้ SA มีทุนจดทะเบียนทั้งสิ้น 1,111,547,300 บาท เป็นทุนจดทะเบียนที่ชำระแล้ว 961,547,300 บาท แบ่งเป็นหุ้นสามัญ 961,547,300 หุ้น มูลค่าหุ้นที่ตราไว้ (พาร์) หุ้นละ 1 บาท และเสนอขายหุ้น IPO จำนวนไม่เกิน 150 ล้านหุ้น หรือคิดเป็นประมาณ 13.5% ของจำนวนหุ้นสามัญที่ออกและจำหน่ายแล้วทั้งหมดของบริษัท
โดย SA ชูความโดดเด่นคือการเป็นผู้พัฒนาอสังหาริมทรัพย์แบบครบวงจรและจากประสบการณ์งานวิศวกรรับเหมาก่อสร้าง สามารถลงทุนทรัพย์สินราคาต่ำกว่าท้องตลาดมาพัฒนาต่อยอดสร้างมูลค่าให้กับทรัพย์สิน นับเป็นหนึ่งผู้ประกอบการพัฒนาอสังหาฯที่มีผลประกอบการเติบโตสวนทางกับภาวะเศรษฐกิจและอุตสาหกรรมอสังหาฯของไทยที่กำลังเผชิญกับความเสี่ยงของวิกฤติโควิด-19
ด้านนายขจรศิษฐ์ สิ่งสรรเสริญ ประธานเจ้าหน้าที่บริหาร SA เปิดเผยว่า ประสบการณ์ช่วงเริ่มต้นการทำงานตั้งแต่เรียนจบวิศวกรจากจังหวัดเชียงใหม่ เริ่มต้นชีวิตการทำงานกับบริษัทรับเหมาก่อสร้างข้ามชาติเป็นเวลา 7 ปี ก่อนจะหันมาก่อตั้งบริษัทใหม่เมื่อ 30 ปีที่แล้วร่วมกับรุ่นพี่ภายใต้ชื่อ บริษัท ฤทธา จำกัด ผู้รับเหมาก่อสร้างชั้นแนวหน้าของประเทศไทย เป็นโอกาสสั่งสมประสบการณ์งานก่อสร้างหลากหลายประเภท โดยเฉพาะงานก่อสร้างอสังหาริมทรัพย์ทั้งโครงการแนวราบและคอนโดมิเนียม รวมถึงโรงแรมที่มีมาร์จิ้นค่อนข้างดี
“เรามีความเชี่ยวชาญเลือกซื้อทรัพย์สินที่เป็น NPA หรือทรัพย์สินที่มีปัญหารอการขายจากสถาบันการเงินนำมาปรับปรุงเพื่อเพิ่มมูลค่าจากประสบการณ์ที่เป็นผู้รับเหมาก่อสร้างตั้งแต่อยู่กับบริษัท ฤทธา จำกัด เรามีความสามารถควบคุมต้นทุนงานก่อสร้างที่คิดเป็น 1 ใน 3 ของต้นทุนหลักการก่อสร้างโครงการอสังหา
ขณะที่การลดราคาให้กับผู้ซื้อเป็นหนึ่งปัจจัยที่ลดต้นทุนด้านการตลาดได้มากพอสมควร เช่น บางโครงการคู่แข่งอาจต้องใช้เวลากว่า 3 ปีในการขาย แต่บริษัทสามารถปิดการขายได้ภายในวันเดียว และด้วยราคาขายที่ต่ำทำให้บริษัทเรียกเงินจองกับผู้ซื้อในอัตราที่สูง เป็นส่วนช่วยเพิ่มกระแสเงินสดหมุนเวียนไปขยายโครงการอื่นต่อได้ นั่นคือความแตกต่างกับคู่แข่งในอุตสาหกรรมเดียวกัน เป็นเหตุผลว่าภาพรวมรายได้ตั้งแต่ก่อตั้งบริษัทมีอัตราเติบโตเฉลี่ยกว่า 50% ต่อปี” นายขจรศิษฐ์ กล่าว
นายขจรศิษฐ์ ยอมรับว่า แม้บริษัทจะก่อตั้งมาเพียง 10 ปี แต่ด้วยประสบการณ์ของทีมงานแต่ละคนมีประสบการณ์ไม่น้อยกว่า 20 ปี ส่วนตัวเองก็มีประสบการณ์ไม่น้อยกว่า 30 ปี สะท้อนว่าบริษัทเป็นผู้พัฒนาอสังหาริมทรัพย์ที่มีทีมงานเข้มแข็ง ทำให้บริษัทมีมาร์จิ้นแต่ละโครงการค่อนข้างดี
ช่วงแรกที่เริ่มดำเนินงาน บริษัทโฟกัสกลุ่มที่มีการแข่งขันน้อย คืออสังหาฯเพื่อการเช่า เจาะกลุ่มลูกค้าชาวญี่ปุ่น ได้รับผลตอบแทนที่ดี แต่ด้วยความฝันที่อยากเอาชนะตลาด จึงมุ่งเน้นนโยบายขายที่อยู่อาศัยในราคาไม่แพง โดยการศึกษารายละเอียดความคุ้มค่าการลงทุนแต่ละโครงการต้องมีกำไรอย่างน้อย 15% และต้องแข่งขันราคากับผู้ประกอบการรายอื่นได้ด้วย ตอบโจทย์ความต้องการผู้บริโภคที่มีกำไรจากการซื้อโครงการบริษัทตั้งแต่วันแรกและได้รับคุณภาพโครงการเทียบเท่ากับคู่แข่ง เป็นตัวแปรผลักดันผลประกอบการของบริษัทให้เติบโตมาต่อเนื่องตลอดระยะเวลากว่า 10 ปีที่ผ่านมา
นายขจรศิษฐ์ กล่าวอีกว่า หากย้อนหลังไป 4 ปี ศักยภาพของบริษัทมีกำไรเติบโตทุบสถิติสูงสุดใหม่มาโดยตลอด และคาดว่าจะเห็นการเติบโตต่อเนื่องในปี 63
ขณะที่ยอดขายก็ปรับตัวเพิ่มขึ้นมาเป็น 3,400 ล้านบาทในปี 62 และปี 63 คาดว่าจะเพิ่มขึ้นมาที่กว่า 4 พันล้านบาท แม้ว่าอุตสาหกรรมอสังหาริมทรัพย์กำลังเผชิญกับความเสี่ยงจากวิกฤติโควิด-19 ก็ตาม เพราะหากมองภาพรวมเป็นรูปของ K-Shaped บางบริษัทเป็นขาลงที่มีปัญหาต้นทุนแบกภาระหนี้สูงต้องรีบขายโครงการเพื่อรักษากระแสเงินสด แต่บางบริษัทกลับเป็นช่วงขาขึ้น สามารถรักษาการเติบโตของรายได้และกำไรได้ดี ซึ่ง SA เป็นหนึ่งในผู้ที่มีผลประกอบการเติบโต สะท้อนจากฐานะทางการเงินเข้มแข็ง
“หากปีนี้บริษัทไม่เข้าระดมทุนในตลาดหลักทรัพย์ฯ ตัวเลขหนี้สินต่อทุน (D/E) อยู่ระดับต่ำกว่า 2 เท่า ขณะที่ปีนี้บริษัทมีโครงการก่อสร้างแล้วเสร็จ 3 โครงการชำระหนี้กับสถาบันการเงินเกือบหมดแล้ว ดังนั้น เมื่อบริษัทเข้าตลาดหลักทรัพย์ฯตัวเลข D/E จะลดลงชัดเจนเหลือ 1.5 เท่า และเมื่อโครงการก่อสร้างแล้วเสร็จปลอดภาระหนี้สินก็จะช่วยสร้างกระแสเงินสดให้กับบริษัทกว่า 3-4 พันล้านบาท”
ส่วนแผนการระดมทุนผ่านการเสนอขายหุ้น IPO ในครั้งนี้ จะช่วยเพิ่มขีดความสามารถการดำเนินธุรกิจและเพิ่มความแข็งแกร่งด้านฐานะทางการเงิน เพื่อรองรับการพัฒนาโครงการอสังหาริมทรัพย์แบบครบวงจรในอนาคต และกระจายการลงทุนไปยังธุรกิจหลากหลาย เช่น Food &amp; Beverage อย่างร้านกาแฟแบรนด์ Kafeology และร้านอาหารไทย Rosemary รวมถึง ธุรกิจสปา และ Wellness Center เป็นต้น
เบื้องต้นบริษัทจะนำเงินไปใช้พัฒนาโครงการอสังหาริมทรัพย์เป็นหลัก โดยเน้นโครงการในรูปแบบ Branded Residence นำบริการของโรงแรมชั้นนำที่มีชื่อเสียงจากต่างประเทศเข้ามาบริหารอาคารพักอาศัยประเภทคอนโดมิเนียม เพื่อเข้าสู่การพัฒนาโครงการอสังหาริมทรัพย์แบบมิกซ์ยูส (Mixed Use) มากขึ้น
“บริษัทจัดตั้ง บริษัท ไซมิส แอนด์ คิว กรีน เมเนจเมนท์ คอมพานี ไทยแลนด์ ที่บริหารธุรกิจโรงแรมโดยเฉพาะ ร่วมกับกลุ่ม Kew Green Hotels มืออาชีพด้านการบริหารจัดการโรงแรมจากสหราชอาณาจักรที่บริหารโรงแรมแบรนด์ที่มีชื่อเสียงระดับโลกหลายแบรนด์ เช่น Wyndham, Ramada ,The Crowne Plaza by IHG ,Cassia by Banyan Tree ถือว่าเป็นจุดเด่นที่แตกต่างจากผู้ประกอบการรายอื่น โดยตั้งเป้าดึงแบรนด์มีชื่อเสียงเหล่านั้นเข้ามาร่วมขยายโครงการรูปแบบ Branded Residence ตามพื้นที่ชานเมืองหรือหัวเมืองใหญ่ที่มีศักยภาพ”
โครงการที่อยู่ระหว่างพัฒนา ได้แก่ Blossom Condo @ Fashion 3 ย่านรามอินทรา มูลค่าราว 4,000 ล้านบาท จะพัฒนาเป็น Mixed-use Real Estate ประกอบด้วย โรงแรม ห้องชุดพักอาศัย ห้องชุดแบบมีบริการให้เช่า พื้นที่เชิงพาณิชย์และห้องประชุม, Above 39 มูลค่าราว 1,900 ล้านบาท มีแผนปรับปรุงเป็นโรงแรมหรือห้องชุดให้เช่าพร้อมบริการภายใต้มาตรฐานโรงแรม และ Blossom Condo @ TSH Station ย่านวิภาวดีรังสิต มูลค่าราว 2,000 ล้านบาท คาดว่าจะเปิดตัวในปี 64
ด้าน ซีอีโอ SA เปิดเผยอีกว่า บริษัทมียอดขายที่รอรับรู้รายได้ (Backlog) ณ ไตรมาส 3/63 มีมูลค่า 9.9 พันล้านบาท และจากนโยบายการบริหารความเสี่ยงเพื่อรักษาอัตราการเติบโตในอนาคต เมื่อมูลค่า Backlog ลดลงประมาณ 3-4 พันล้านบาท บริษัทก็จะพยายามหาเข้ามาเติมเพื่อรักษาระดับ Backlog ในแต่ละปีเฉลี่ยอยู่ที่ประมาณ 1 หมื่นล้านบาท เป็นการการันตีสร้างการเติบโตให้กับรายได้ในแต่ละปี เป็นเหตุผลว่าบริษัทไม่ต้องเข้าไปแข่งขันด้านราคากับผู้ประกอบการรายอื่นในช่วงที่เกิดวิกฤติ
นอกจากนั้น ที่ผ่านมาบริษัทก็ทยอยเลือกลงทุนทรัพย์สินที่น่าสนใจเป็นโครงการที่อยู่ระหว่างการพัฒนาในราคาต้นทุนต่ำ มูลค่าประมาณ 5 หมื่นล้านบาท แบ่งเป็นโครงการที่สร้างรายได้ประจำ เช่น อพาร์ทเมนต์, โรงแรม, อาคารสำนักงาน, พื้นที่เช่าต่างๆ เป็นมูลค่า 1 หมื่นล้านบาท และอีก 4 หมื่นล้านบาทเป็นโครงการพัฒนาอสังหาฯเพื่อการขาย ทั้งหมดจะช่วยสร้างรายได้ให้กับบริษัทในระยะยาว
ขณะที่ในปี 64 บริษัทยังมีแผนเข้าซื้อสินทรัพย์ประเภท NPA อย่างต่อเนื่อง เพราะคาดว่าจะมีรอขายในตลาดเป็นจำนวนมาก โดยจะเลือกซื้อ NPA ที่มีศักยภาพในราคา Discount 50% เพื่อนำมาพัฒนาต่อ ซึ่งการอาศัยจังหวะการซื้อในลักษณะนี้ช่วยให้สามารถทำกำไรได้ในช่วงเศรษฐกิจขาลง โดยอาศัยความเชี่ยวชาญในการพัฒนาสินทรัพย์ที่มีปัญหา และมีคู่แข่งน้อยรายที่สามารถทำแบบนี้ได้